**ELŐTERJESZTÉS**

**a Képviselő-testület 2021. augusztus 10-i rendkívüli ülésére**

**Tárgy:** Tájékoztató a Hospice Ház - Hospice Segítő Kéz Alapítvány támogatásáról, 2021. évi támogatás

**Előterjesztő:** Márkus Erika polgármester

Tisztelt Képviselő-testület!

Dr. Bodnár Mária a Hospice - Segítő Kéz Alapítvány kuratóriumi tagja 2018. 03. 26-án kelt levelében kereste meg Mosonmagyaróvár Város Önkormányzatát, Mosonmagyaróvár Térségi Társulás önkormányzatait, melyben a Hospice Ház működésével – fenntartásával kapcsolatban kérte az önkormányzatok rendszeres, évenkénti anyagi támogatását. Tájékoztatása szerint a Hospice Ház megnyitását követően a várható költségek egy részét fedezi csak a NEAK finanszírozás.

A társulás tagtelepüléseinek első körben állást kellett foglalni a támogatás megítélésével kapcsolatban 2018. szeptember 15-ig.

A tagtelepülések azt vállalták, hogy önállóan, támogatási szerződés keretében támogatják az Alapítványt.

A Hospice Ház végül 2020. júniusban kezdte meg működését.

2020-ban 15 település támogatta a Hospice Házat összesen **58 118 779 Ft** összegben.

A 2021. évi költségvetés tervezéséhez kapcsolódóan Mosonmagyaróvár Város Önkormányzata üzleti tervet kért és kapott az Alapítványtól, mely év elején készült üzlet terv jelen előterjesztés 1. számú mellékletében megtekinthető. Az Alapítvány éves költségvetése megközelítőleg 79,5 millió Ft.

Sajnos az üzleti terv bevételi oldala, azon belül is a NEAK finanszírozás nem tervezettek szerint alakul. A NEAK támogatás, finanszírozás átalánydíjazás formájában kerül biztosításra az Alapítványnak havi 1.542 ezer Ft összegben, mely éves szinten 18.504 ezer Ft. A 2021. évi üzleti tervben még 35 millió Ft NEAK támogatás szerepelt. Könnyen kiszámítható, hogy bevétel szempontjából a **tervhez képest megjelenő hiány** – amennyiben az adományok, és rendezvények bevételei nem növekednek – **közel 16,5 millió Ft.**

Az Alapítvány, figyelembe véve a finanszírozás csökkenését, a kiadások csökkentésére törekedett, így megegyezés alapján csökkent a gyógyszer beszerzés költsége, a mosoda költsége, illetve az évek alatt összegyűlt készlet adományok (pelenka, tápszer) még tart, így a készletköltségek esetén is megtakarítás eszközölhető.

**Mosonmagyaróvár Város Önkormányzat Képviselő-testülete az 2021. üzleti terv alapján az Önkormányzat 2021. évi költségvetési rendeletében 32 millió Ft támogatást határozott meg a Hospice Ház javára.**

**Jelen esetben ez a támogatási mérték viszont nem elégséges egy hosszú távú működés biztosításához**

Négy település (Jánossomorja, Halászi, Levél és Mosonudvar) nyilatkozott úgy, hogy az előző évi mértékben tudja támogatni 2021-ben is az Alapítványt.

Mosonmagyaróvár esetében a támogatási szerződés 2021. évre megkötésre került, a támogatás kiutalása folyamatosan havonta történik.

Az Alapítvány NEAK támogatással kapcsolatos tájékoztatását, valamint üzleti tervét az előterjesztés mellékleteként küldjük tájékoztatás céljából.

Bezenye Községi Önkormányzat 2021. évi költségvetésében a Hospice Segítő Kéz Alapítvány támogatását a tavalyi szinten tervezte, ami **935 620.- Ft.**

Kérem a Tisztelt Képviselőket, hogy a tavalyi szinten támogassák a Hospice Segítő Kéz Alapítvány 2021. évi támogatását.

**Határozati javaslat:**

**…/2021. (VIII.3.) határozat**

1. Bezenye Községi Önkormányzat Képviselő-testülete a Hospice Segítő Kéz Alapítvány működéséről szóló tájékoztatót tudomásul veszi.
2. Bezenye Községi Önkormányzat Képviselő-testülete úgy határoz, hogy 2021. évben a Hospice Segítő Kéz Alapítványt összesen **935 620.- Ft** összeggel támogatja.
3. Bezenye Községi Önkormányzat Képviselő-testülete felhatalmazza a polgármestert, hogy a támogatásról szóló megállapodást az Alapítvánnyal kösse meg.

Felelős: Márkus Erika polgármester

Határidő: 2021. augusztus 31.

Bezenye, 2021. július 27.

Márkus Erika s.k.

polgármester